**DAWLADDA DEEGAANKA SOOMAALIDA**

**XAFIISKA MAALIYADA IYO HORUMARINTA DHAQAALAHA**

**Hagaha Aas-Aasida Kooxda Cadcadaanta Iyo Islaxisaabtanka Maaliyadeed (FTA CLUB) ee Dugsiyada Deegaanka**

**(*FTA Club Establishment Manual)***

**2011 TI**

Jigjiga, Ethiopia

**Qaybta 1aad**

* 1. **Hordhac**

Sida ku cad siyaasadaha horumarineed ee dawladda federaalka iyo tan deegaankaba, waxaa muhiimada koowaad la siiyay sidii bulshada looga haqabtiri lahaa helida adeegyada aas-aasiga ah sida:biyaha iyo nadaafada,waxbarashada,caafimaadka iyo faayo dhawrka iyo horumarinta xoolaha iyo dalagga waxaana sidoo waxaa xooga la saaray dhismaha kaabayaasha dhaqaale sida:jidadka,buundooyinka(bridges) ,isgaadhsiinta iyo laydhka, iyada oo ay dawladda federaalku la gooni tahay dhismaha isgaadhsiinta iyo laydhka.

 Waxaa xusid mudan in la aas-aasay barnaamijka cadcadaanta iyo isla xisaabtanka kaas oo ka mid ah tiirasha muhiimka ah ee dawladdu ku daryeesho barnaamijka lagu magacaabo ilaalinta adeegyada aasaasiga ah. Taas oo ujeedada barnaamijka cad cadaanta iyo islaxisaabtanka ay tahay sidii kor loogu qaadi lahaa ka qeyb qaadashada dadweynaha ee arimaha adeeg bixinta. Dhanka kale markaan eegno **Dastuurka** dawladda deegaanka soomaalida itoobiya Qodabkiisa **13aad** waxaa si cad loogu xusay cadcadaanta iyo islaxisaabtanka taas oo ah Gudashada shaqooyinka Dawlada waa in loo gutaa sicadcadaani ku dheehan tahay sidoo kale Masuulkasta / Mudane kasta oo xilka umada haya loo doortay wuxuu masuul ka yahay kasoo bixid la’aanta & xilka waajibaadkiisa.

Miisaaniyadu waa qorshe muujinaya xadka lacageed ee loo qoondeeyay hirgalinta adeegyada mudnaanta la siiyay iyo halka ay ka imaanayso lacagtaasi. Qorshaha noocan ah waxaa uu noqon karaa mid heer federaal, heer deegaan ama dagmo iyo maamul magaalo lagu diyaariyo. Taas oo ku salaysan siyaasada dawladda iyo waxyaabaha mudnaanta la siiyo. Dawladda itoobiya wakhtigan xaadirka ah waxay mudnaanta siisaa fidinta adeegyada beeraha, caafimaadka, biyaha la cabo, dhismaha wadooyinka iyo buundooyinka iyo waxbarashada. Qorshaha iyo kharashyadaas ayaa lagu cadeeyaa miisaaniyada dawlada. Waxaana miisaaniyada la socota masuuliyad oo ah mid lagu suurtagalinaya in la ogaado ha’ayadaha kaladuwan iyo miisaaniyada ay u baahanyihiin, iyo in dabagal lagu samayn karo si loo xaqiijiyo isticmaalka miisaaniyadaasi in uu ku wajahanyahay kaliya hawlihii loogu talagalay. Miisaaniyadu waxay qeexdaa ” **isticmaal**” iyo “ **ujeedo**”. Waxay cadaysaa cidda lacagta dawlada isticmaalaysa iyo waxa ay ku bixinayaan.

 **Ujeedooyinka** miisaaniyada loo isticmaalayo iyo natiijooyinka larajaynayo in laga gaadho waxa lagu faah-faahiyaa qorshahaha mudada-dheer iyo qorrshe sanadeedka

Haddaba, miisaaniyada sanadlaha ah ee deegaanku waxay ka timaadaa kabista dawlada federalka oo ukala baxda khasnada dhexe, deeqda dibada iyo daymaha, dakhliga deegaanku soo saaro waxaana loo diyaariyaa laba nooc oo miisaaniyadu ka kooban tahay oo kala ah miisaaniyada caadiga ah oo iskugu jirta mushahar iyo hawl fulin iyo miisaaniyada mashaariicda.

 Sababaha loogu baahdey in xogta miissaaniyada dadweynaha loo bandhigo waxaa ka mid ah in ay:

* **Keento Cadcadaan, iyo La-xisaabtan**
* **Abuurto siyaasad xoogan,**
* **Kordhiso masuuliyada iyo dabagalka dawladda: sharci dajiyayaasha**
* **Kordhiso kalsoonida dawlada loo hayo**
* **Hagaajiso xaalada maalgalineed ee deegaanka**
* **Kor-u-qaado ka qayb galka dadweynaha**

Waxaa kale oo lagama maarmaan ah ardayda oo ah ubaxa soo koraya ee bari lawareegaya masuuliyada deegaanka in lagu ababiyo ahmiyada ay leedahay miisaaniyadu iyo sida ugu fudud ee lagu abuuri karo jawi ay kadhaqangasho cadcadaan iyo isla xisaabtan dhanka miisaaniyada ah waxaana loo baahan yahay in iyada oo la abaabulayo ardayda dugsiyada iyaga oo loo samaynayo kooxo (Club) looguna magacdarayo kooxda cadcadaanta iyo islaxisaabtanka Maaliyadeed (**FTA Club**), loona soo saarayo documantiyada lagu hagayo dhaqangalinta **FTA** Clubyada laga aas-aasayo dugsiyada kala duwan ee deegaanka.

* 1. **Ujeedada Guud**

ujeedada ugu wayn ee looga Aas-aasayo dugsiyada deegaanka FTA club ka in hawlaha laga qabanayo barnaamijka cadcadaanta iyo islaxisaabtanka Maaliyadeed bulshadu ay si buuxda uga qayb qaadato taaas oo abuuraysa muwaanidiin kaalintooda ka qaata dhismaha dalka iyo deegaankaba.

* 1. **Ujeedooyinka Gaarka ah**
* In ay fahmaan qorsheyaasha dajisan, fulintooda iyo isticmaalka miisaaniyada.
* in ay fahan buuxa ka qaataan cadcadaanta iyo islaxisaabtanka miisaaniyada.
* in ay doorkooda ka qaataan fahansiinta cadcadaanta iyo islaxisaabtanka miisaaniyada ee bulshada iyo qoysaska ay la nool yihiin.

 **Qaybta 2aad**

**2.1** **Dugsiyada laga aas-aasayo FTA Club-ka**

dugsiyada dawladda hoose,dhexe iyo sare ee magaalooyinka deegaanka

dugsiyada dawladda hoose,dhexe iyo sare ee degmooyinka deegaanka

dugsiyada gaarka loo leeyahay hoose,dhexe iyo sare ee magaalooyinka & degmooyinka deegaanka.

2.2 **Xilka iyo Waajibaadka kooxda** (**FTA Club**)

Xilka iyo waajibaadka kooxdu waa sidan hoos ku xusan:

Xubnaha Hogaaaminta ee kooxda (**Club Managing Team**) waxaa loo dooran si **Dimuqraadiyad ah.**

Koox walba oo dugsi ka jirta waxay samaysan **Xeer-hoosaad u gaar ah**

Xogaha muhiimka ah ee uu soo saarayo **Xafiiska Maaliyada Heer Deegaan/Degmo/ Maamul** magaalo in lagaadhsiiyo ardayda dugsiga loona adeegsado Warbaahinta, Dugsiga, loona tabinayo **qaab Ruwaayad ahaan** ah.

Waxaa la diyaarin **tartan su’aalo iyo jawaabo** ah oo ku saabsan Cadcadaanta iyo Islaxisaabtanka lana bixin Abaal marino kala duwan.

Waa in ardaydu helaan xogaha kusaabsan **cadcadaanya iyo islaxisaabtanka miisaaniyada** iyaga oo loo fududaynayo in ay ka helaan warbaahinada kala duwan

Waa in ahmiyada ay leedahay cadcadaanta iyo islaxisaabtanka miisaaniyada ay ugudbiyaan bulshada qaybaheeda kala duwan iyaga oo ku tabinayo qaab qoraalo, ruwaayado, iyo dood cilmiyeedyo ah IWM.

Waxaa la diyaarin xuska **sanadle ah ee maalinta** **FTA** –ga lana bixin Abaal marino kala duwan oo la siinayo xubnaha dadaalka muujiyay.

Waxaa la jeexi tub ay ardaydu waalidadooda ugu gudbiyaan fariimaha cadcadaanta iyo islaxisaabtanka Maaliyadeed.

Waxaa la xuli lana siin tababaro ardayda fahanka wanaagsan ka haysta cadcadaanta iyo islaxisaabtanka miisaaniyada si ay bulshada qaybteeda kale ugaadhsiiyaan

Waxaa la shaacin abaabulna laga samayn dhajinta postarada muujinaya xogaha adeegbixinta iyo miisaaniyada ee dugsiyada iyo xarumaha kale ee adeegbixinta sida: xarumaha caafimaadka dadka, xoolaha, iyo tababarada beerolayda IWM.

 **Qaybta 3aad**

**3.1 Qaabdhismeedka Kooxda (FTA Club)**

Shirwaynaha FTA clubka waxaa la qaban iyado oo ay udhanyihiin xubnaha kooxda iyo guddiga hogaaminta ee kooxdu.

Markaan leenahay shirweyne waa guud ahaan marka ay ka qayb qaataan cidkasta oo diwaangashan xubina ka ah kooxda

Markaan leenahay guddiga hogaaminta ee kooxda waa **5 xubnood** oo laga soo dhax xulay xubnaha kooxda iyada oo la eegayo ka gonaanshadooda iyo awooda ay u leeyihiin in ay wax hogaamiyaan, waxayna hoos tagaan shirwaynaha kooxda.

F.G: Waxaa lagama maarmaan ah inay ka midyihiin Dumar/Haween/Gabdho guud ahaan Xubinimada Club ka iyo Gudiga Hogaaminta.

**3.2** **Xilka iyo Waajibaadka Shirweynaha**

Iyada oo uu hogaaminayo **Maamulaha Dugsigu** ayaa xilka iyo waajibaadka shirweynaha wuxuu noqonayaa:

* Wuxuu ansixiyaa xeer hoosaadka kooxda
* Isaga oo raacaya xeer hoosaadka kooxda ayuu doortaa guddiga hogaaminta
* Wuxuu dajiyaa istiraatijiyadaha lagu hirgalinayo waxqabadka kooxda
* Waxqabadka qorshayaasha kooxda ayuu qiimayn iyo dabagal ku sameeyaa
* Wuxuu dhagaystaa warbixinada kooxda goaankeedana ka qaataa

**3.**3 **Xubnaha Guddiga Hogaaminta ee Kooxda**

 1. Gudoomiye

 2. Xog-haye

 3. Maamulka lacagta iyo Hantida

 4. Hanti dhawre

 5. Xubin Macalin ah

 3.4 Xubinimada Kooxda

Waxaa xubin ka noqon kara kooxda **Ardayda, macalimiin, iyo shaqaalaha kale ee dugsiga**

 **3.5** **Tirada Xubnaha kooxda (Shuruudaha ka Midnoqoshada FTA Club-ka)**

Cid Walba oo buuxin karta shuruudaha xubinimo xubin bay noqon kartaa

**3.6 Xuquuqda iyo Waajibaadka Xubnaha Kooxda**

**3.6.1** **Xuquuqda Xubinka**

* In uu rabitaankiisa kooxda kaga mid noqdo kagana tagi karo
* In fahan laga siiyo cadcadaanta iyo isla xisaabtanka miisaaniyada
* In la doorto iyo in uu wax doorto.
* In aqoonsi xubinimo si la siiyo

**3.6.2 Waajibaadka Xubinka**

Waxaa waajib ku ah xubinku inuu fahansanaado Shuruucaha, Mudnaanta Kooxda **FTA**-ga iyo dhaqanka bulshada

Waa in dhamaan ardayda si siman loogu adeego iyada oo laga fogaanayo eexda IWM.

Waa in xubinku ka madax banaan yahay balwadaha xun xun islamarkaana noqdo xubin hormuud ah.

Xubin kasta oo kooxda katirsani waa inuu u hoggaansamaa        hirgaliyaana barnaamijka istaraatijiyada, nidaamka iyo go’aammada kooxda.

**Qaybta 4aad**

**4.1** **Xilka Iyo Waajibaadka Guddiga Hogaaminta**

* Isaga oo hoostaga shirweynaha ayuu hogaaminayaa kooxda
* Wuxuu dajinayaa istiraatijiyadaha iyo qorshayaasha hordhigaana shirweynaha ansixin kadibna hirgaliyaa
* Wuxuu fuliyaa go’aanada ka soo baxa shirweynaha sidoo kalena qabtaa shaqooyin dheeraad ah.
* Wuxuu dhisaa guddiyo hoosaad kala duwan dabagalna ku sameeyaa waxqabadkooda
* Wuxuu diyaariyaa ajendayaasha iyo warbixinada shirweynaha
* Wuxuu maamulka dugsiga kala xaajooda tabaha hirgalinta yoolashaha kooxda
* Wuxuu wadashaqayn toos ah la yeeshaa kooxada kale ee dugsiga
* Wuxuu maamulka dugsiga kala xaajoodaa sidii ay ardaydu uga qayb qaadan lahaayeen samaynta daraasado iyo cilmi baadhis, natiijooyinka kasoo baxana u soo bandhigaa xubnaha.
* Isaga oo la kaashanaya maamulka dugsiga ayuu dajiyaa nidaamka helida ilo dakhli.
* Waxay kulmaan **15** cishoba ,mar iyaga oo qiimaynaya waxqabadka qorshaynayana hawlaha la qaban doono

**4.2 Xilka iyo Waajibaadka Gudoomiyaha**

* Wuxuu hogaamiyaa shirarka guddiga hogaaminta
* Wuxuu dhaqangaliyaa goaamada guddiga hogaaminta
* Wuxuu gacan ku siiyaa dabagalna ku sameeyaa gudashada waajibaadka ee xubnaha guddiga hogaaminta
* Wuxuu shirweynaha u soo bandhigaa warbixinta waxqabadka guddiga hogaaminta
* Wuxuu isugu yeedhaa shirarka deg dega ah ee guddiga hogaaminta
* Wuxuu isku dubaridaa guddi hoosaadyada kala duwan ee kooxda
* Wuxuu qabtaa shaqooyinka dheeraadka ah ee uu u xilsaaro shirweynaha ama guddiga fulintu

**4.3** **Xilka Iyo Waajibaadka Xoghayaha**

* Wuxuu habeeyaa ilaaliyaana dukumintiga kooxda
* Wuxuu diyaariyaa hadal qoraalada shirarka
* Wuxuu gutaa waajibaadka guddoomiyaha marka uu maqan yahay guddoomiyuhu
* Wuxuu diyaariyaa warbixinada kala duwan
* Wuxuu gutaa hawlaha kale ee gudiga hogaaminta iyo guddoomiyuhu ay u dhiibaan.

**4.4 Xilka Iyo Waajibaadka Maamulka Maaliyada Iyo Hantida**

Isaga oo raacaya shuruucda kooxda ayuu kharashyada/hantida bixiyaa marka ay ogalaadaan hogaamintu

* Wuxuu hayaa diwaanada lacag/hanti xeraynta iyo bixinta
* Hawsha laqabanayo in ay guddiga hogaamintu kawada hadleen lagana diyaariyay hadal qoraal ayuu xaqiijiyaa
* Iasaga oo la kaashanaya kolba cida ay khusayso ayuu xisaab xidh sameeyaa sidoo kalena diyaariyaa warbixinta bilwalba waxa soo galay iyo waxa baxay.
* Wuxuu gutaa hawlaha kale ee uu guddoomiyuhu u dhiibo.

**4.5** **Xilka iyo Waajibaadka Hanti Dhawrka**

Isaga oo hoostaga shirweynaha ayaa waajibaadkiisu uu yahay

* Wuxuu la socdaa dhaqdhaqaaqa lacagaha
* Wuxuu dabagalaa qaababka galinta iyo bixinta hantida kala duwan ee kooxdu soo iibsato ama ku hesho caawimo.
* Wuxuu u soo jeediyaa shirweynaha iyo guddiga hogaaminta warbixinta hanti dhawrka
* Wuxuu gutaa hawlaha kale ee uu shirweynuhu u diro.

**4.6**  **Xilka Iyo Waajibaadka Macalin Xubin Ka Ah Guddiga**

* Wuxuu ardayda baraa fahan fiicana ka siiyaa nidaamka cadcadaanta iyo islaxisaabtanka miisaaniyada dawladda
* Wuxuu xaqiijiyaa in sidoodii loo hirgaliyay goaamada ka soo baxa shirweynaha iyo guddiga fulinta sidoo kale isaga oo la kaashanay guddiga hogaaminta ayuu qorsheeyaa xoojinta hawlaha kooxda
* Wuxuu ka shaqeeyaa xalinta khilaafaadada isaga oo ku dhameeya nidaam wada hadal Isaga oo la kaashanaya maamulka dugsiga ayuu kashaqeeya gaadhsiinta qorshayaasha loogu talagalay bulshada ka baxsan dugsiga

**4.7 Shuruudaha Doorashada Xubnaha Guddiga Hogaaminta**

* Waa in uu yahay xubin leh ka qaybqaadasho firfircoon iyo rabitaan cadcadaanta iyo islaxisaabtanka miisaaniyada
* Waa in uu yahay xubin sumcad ku dhax leh ardayda iyo macalimiinta
* Waa in uu yahay xubin ilaaliya shuruucaha dugsiga
* Waa in uu yahay xubin hormuud ah oo waxlaga baran karo
* Waa in uu yahay xubin karti u leh dhanka wax hogaaminta

**4.8** **Wakhtiyada Shirarka**

 Shirweynaha kooxda waxaa la qaban bishiiba **1 mar**

Xubanaha kooxda ee tiradoodu dhan tahay in ka badan kala badh (**50%+1**) hadii ay joogaan shir, waala qaban karaa, go’aana waala gaadhi karaa.

**Qaybta 5aad**

**5.1 Xidhiidhka Udhaxeeya Kooxda iyo Kooxaha kale**

Iyada oo la abuurayo jawi wax wada qabsi oo udhaxeeya kooxaha kale ee dugsiga gudihiisa iyo dibadiisa ayaa laga shaqayn sidii bulshada fahan looga siin lahaa cadcadaanta iyo islaxisaabtanka miisaaniyada sidoo kalena ay bulshadu uga qayb qaadan lahayd hawlaha ka socda dugsiga waxaa kale oo lawada qaban:

Iyada oosi wada jir ah loo xusayo ciidaha heer deegaan, wadan, caalami in bulshada fahan laga siiyo cadcadaanta iyo islaxisaabtanka miisaaniyada

Iyada oo la diyaarinayo dood cilmiyeedyo dhinacyo badan ah ayaa ardayda fahan laga siin cadcadaanta iyo islaxisaabtanka miisaaniyada

In laga qayb qaato hawlaha horumarka ee ka socda deegaanka sida: ilaalinta deegaanka, nadaafada, iyo dhismayaasha wadooyinka.

Iyada oo xidhiidh lala samaynayo waalidada in la diyaariyo xuska maalinta cadcadaanta iyo islaxisaabtanka miisaaniyada iyada oo la diyaarinayo barnaamijyo kala duwan oo kor loogu qaadayo fahanka cadcadaanta iyo islaxisaabtanka miisaaniyada .

**5.2 Xidhiidhka U Dhaxeeya Maamulka Dugsiga, Bulshada Iyo Kooxda**

 Hawlaha laga sugayo dugsiga iyo bulshada dugsiga waxaa ka mida:

* In ay xoojiyaan kooxda
* In ay ardayda ka taakuleeyaan ka qaybgalka

In ay kooxda u fududeeyaan sidi kooxaha kale ee dugsiga, kooxaha dugsiga ka baxsan, xarumaha dawlada, haayada aan dawliga ahayn ay xidhiidh ula samayn lahaayeen si simana wax loogu wada qaban lahaa. Iyaga oo la shaqaynaya guddiga hogaaminta ee kooxda in ay fududeeyaan sidii loo abuuri lahaa fahan dheeraad ah cadcadaanta iyo islaxisaabtanka miisaaniyada dhanka bulshada dugsiga iyada oo lasamaynayo rawaayado, dood cilmiyeedyo, iyo qoraalo taas oo sahlaysa in ujeedooyinka kooxda si fufud loo gaadho.

**5.3 Xidhiidhka U Dhaxeeya Haayadaha Dawliga, Xarumaha Bulshada Iyo Kooxda**

Xidhiidh walba oo laga samaynayo dibada dugsiga waxaa lamarayaa maamulka dugsiga

Ururada sharciyaysan ee ka baxsan dugsiga lehna ujeedo lamid ah tan kooxda ayaa waxaa si guud iyo si gaar ah ba looga wada shaqayn cadcadaanta iyo islaxisaabtanka miisaaniyada iyada oo lasamaynayo rawaayado, dood cilmiyeedyo, iyo qoraalo

Waxaa fahanka cadcadaanta iyo islaxisaabtanka miisaaniyada looga faaiidaysan iyada oo laga qayb qaadanayo si wada jir ah meelaha ay sida balaadhan bulshadu uga qayb qaadato.

**5.4 Diyaarinta Qorshaha kooxda iyo Hirgalintiisa**

Waa in la diyaariyo qorshe laga qaybgaliyay ardayda macalimiinta, shaqaalaha dugsiga,waalidada, haayadaha dawliga iyo kuwa aan dawliga ahayn si uu u noqdo mid midho dhal ah. Sidoo kale waa in

Qorshahanina waa in uu noqdo mid xambaarsan aqoon iyo xirfad lagu tirtirayo dhanka aragtida saboolnimada

Waa in cid walba oo ay khusayso loo bandhigo, fahan guudna laga siiyo ujeedada iyo waxqabadka qorshaha

Qorshaha waa in si cad loo dhigo xiliga la qabanayo? Sida loo qabanayo? Cida qabanaysa? Sababtay u qabanayso?

Waa in ay jirtaan nidaamka qiimaynta iyo dabagalku

**5.5** Xilka iyo waajibvaadka Xafiiska Maaliyada Heer deegaan/degmo/magaalo ee adkaynta kooxda

In ay dajiyaan istaraatijiyad fulineed oo lagu gaadhayo ujeedooyinka kooxda iyada oo dabagalna lagu samaynayo hirgalinteeda.

Kolba inta la awoodo In la siiyo taageero joogto ah iyada oo laxaqiijinayo dhaq dhaqaaqa iyo jiritaanka kooxda.

**2011 TI**

Jigjiga, Ethiopia